- Ես համոզված եմ, որ Չարենցի ժառանգությունն ակտուալ է մնում, դրա համար էլ գիրքն անվանել եմ «Չարենցի ժամանակը», որը նախ և առաջ նկատի ունի Չարենցին անդրադառնալու, Չարենց կարդալու ժամանակը: Հույս ունեմ, որ Չարենցի ներդրած ջանքն այսօրվա ճահճին կուլ չի գնա: Չարենցի պատգամն այսօրվաններիս նրա ինքնահաղթահարման ճիգն է, մշտապես առաջ շարժվելու նրա զարմանալի ունակությունը։ Բայց, ես չէի խոսի Չարենցի մենակության մասին։ Չարենցը հեղափոխության, զանգվածների ընդվզման ծնունդ է և իրեն չափել է այդ զանգվածներով։ Նրա կամքը համայնական է։ Իսկ այն ժամանակ, երբ ստալինյան տոտալիտարիզմը վերջանականապես քայքայեց խորհրդային հասարակությունը, քայքայվեց նաև Չարենցի ընթացքը։